31 דצמבר 2018

תושבי חופית שלום וברכות לשנה האזרחית החדשה 2019

הבחירות הסתיימו בליל ה30 לאוקטובר, לראשות המועצה נבחרה ד׳ר גלית שאול.

בחירתה גוררת איתה גם החלפת בעלי תפקידים משמעותית: שני סגנים בשכר וסגן נוסף ללא שכר, מנכ"ל מועצה חדש, מנהל אגף חינוך חדש, עוזר חדש ועוד.

במליאת המועצה מתוך 48 נציגי הישובים כ50% נציגים חדשים.

לאחר חודשיים של חפיפה והיכרות, יוצאת ראש המועצה לדרך, במטרה להגשים את רעיונותיה והבטחותיה לציבור במהלך קמפיין הבחירות.

במסגרת זו אוישו הוועדות השונות; ועדות חובה, ועדות סטטוטוריות וועדות רשות. האיוש נעשה בהתאם לחוק, דהיינו, נציגי מליאה, נציגי ציבור, יועצים מקצועיים ועובדי המועצה.

אני, כנציג חופית נבחרתי כחבר בהנהלת המועצה הכוללת 15 נציגים, שלושת סגני ראש המועצה כשבראש ההנהלה יושבת כמובן ראשת המועצה.

סמכויות ותפקידי הוועדה: ניהול ענייניי המועצה, תיאום עבודת הוועדות ופיקוח עליהן, השגחה  על ביצוען בפועל וכדין של החלטות המועצה והחלטות הוועדות, באין ועדת כספים ראש המועצה יציג את הצעות התקציב בפני ההנהלה טרם שיגישנה לאישור המליאה, וכל תפקיד אחר שהמועצה תטיל.

בנוסף לקחתי על עצמי להיות יו׳ר ועדת חופים. זו ועדת רשות אבל ועדה רגישה מאוד, שעניינה טיפול בכל רצועת החוף מגבול נתניה בדרום עד גבול חדרה בצפון שני חופים המנוהלים על ידי קבלנים שזכו במכרז (נעורים ומכמורת) רצועת החוף שמנוהלת על ידי רשות הגנים, כשבניהם רצועות חוף פתוח. לזה מצטרף כמובן הפרויקט של ייצוב המצוק בשיתוף משרד הפנים.

כמו כן אני אשמש כחבר מן המניין בוועדות הבאות: ועדה בנושא נגישות למוגבלים ילדים אלרגיים וכו׳, ועדה לשימור אתרים, בוועדה הסטטוטורית לאיכות הסביבה. (במגביל לוועדה הסטטוטורית ישנה גם ועדה ציבורית לאיכות הסביבה שחבריה הם נציגי ציבור תושבי העמק חלקם אנשי מקצוע אקדמאים העוסקים במחקר בנושא).

חשוב להדגיש שראשת המועצה הקימה ועדת רשות שעניינה שקיפות. ישיבות המליאה פתוחות לקהל ומצולמות live ומוקרנות בזמן אמת  לכל התושבים בעמוד Facebook של המועצה.

            .

בישיבת המליאה השנייה שהתקיימה ב - 26/12 אושרו כל חברי הוועדות, אושר התקציב השוטף, אושר תקציב הפיתוח ואושר צו המיסים. התקציב השוטף ותקציב הפיתוח לשנת 2019 התבסס על תקציב 2018 ועל תכנית העבודה שאושרה עוד טרם הבחירות דהיינו; בקדנציה הקודמת.

התקציב עדיין  לא כולל את תכנית העבודה של ראשת המועצה וההנהלה הנבחרים - תקצובם יחייב הגשת תקציב מתוקן כולל גיוס מקורות (אישור התקציב התחייב על מנת שהמועצה תוכל להמשיך לפעול באופן סדיר ולעמוד בהתחייבויותיה).

יש לקחת בחשבון שבמצב הפוליטי שנוצר, גם התקצוב הממשלתי הוא ללא שינוי ואנחנו במצב של אי ודאות.

אני בטוח שבכלכלת בחירות יהיו גופים שייהנו מהיד הפתוחה בתקציב הבחירות כמו שאני בטוח שזה לא יכלול את מועצת עמק חפר.

יש במועצה רוח של עשייה, יש רצון לשנות, רצון להוכיח. די מהר יתברר שעל מנת להצליח חייבים לתעדף ולבנות על תכניות לטווח רחוק.

יש יתרון לרוח חדשה יש יתרון לגישה חדשה ושונה, וכל הצלחה של ראשת המועצה, של חברי המועצה ובעזרת העובדים המסורים הם לטובת כלל התושבים.

מה עוד שבניגוד לעיריות ולחלק מהמועצות המקומיות, לנו אין אופוזיציה, שלצד חשיבותה להתנהלות דמוקרטית לעיתים היא גורם מעכב.

ועד חופית מזמן אותי באופן קבוע לישיבות  כמשקיף ומאפשר לי להביע דעה ולהתייחס לנושאים שעולים לדיון. כמובן ללא זכות הצבעה.

בברכה,

גדעון ברי נציג היישוב במליאה